《岭南宜濛子解渴水歌》
元代·吴莱

广州园官进渴水，天风夏熟宜濛子。百花酝作甘露浆，南国烹成赤龙髓。

棕榈亭高内撤餐，梧桐井压沧江乾。柏观金茎擎未湿，蓝桥玉臼捣空寒。

小罂封出香覆锦，古鼎贡馀声撼寝。酒客心情辟酒兵，茶僧手段侵茶品。

阿瞒口酸那得梅，茂陵肺消谁赐杯。液夺胡酥有气味，波凝海椹无尘埃。

向来暑殿评汤物，沉木紫苏闻第一。

作者简介：（1297—1340）婺州浦江人，初名来，字立夫，号深袅山道人。吴直方子。从学于方凤，博极群书。仁宗延祐七年以《春秋》举进士，不第。退居深袅山中，穷诸书奥旨，著《尚书标说》、《春秋世变图》、《春秋传授谱》、《古职方录》、《孟子弟子列传》、《楚汉正声》、《乐府类编》等书。后以御史荐，授长芗书院山长，未上卒。私谥渊颖先生。有《渊颖集》